**СЧЕТОВОДНО ОТЧИТАНЕ НА РАЗХОДИТЕ**

Разходите представляват намаление на икономическата изгода в предприятието, което се реализира чрез лишаване от активи или поемане на пасиви. Те имат разнообразна икономическа същност и нееднакво функционално предназначение. ***Според състава им разходите*** може дасе класифицират на ***едноелементни*** – имат еднородно съдържание (например разходи за материали, амортизации, заплати), и ***комплексни*** – формират се от два или повече едноелементни разхода (например разходи за организация и управление, разходи за продажба на продукция). ***В зависимост*** ***от отношението им към себестойността*** на продукцията разходите се групират на: ***преки*** – това са разходи, които могат да се отнесат пряко към себестойността на даден продукт или конкретна дейност, и ***непреки*** – свързани са с дейността на предприятието, като цяло. ***От гледна точка на обема на стопанската дейност*** разходите са: ***променливи*** – те са пропорционални спрямо обема на произвежданата продукция, и ***условно-постоянни*** – непропорционални са спрямо обема на продукцията. Ключова роля за счетоводното отчитане на разходите имат принципите Текущо начисляване[[1]](#footnote-1), Съпоставимост[[2]](#footnote-2) и Предпазливост[[3]](#footnote-3).

В счетоводството на предприятието разходите се записват съгласно техния произход (икономическата им същност) и според предназначението им (дейността, за която са направени). В тази връзка се изгражда система от сметки, предназначена за двуаспектно записване на всеки разход – по икономически елементи и по дейности.

**I Счетоводно отчитане на разходите по икономически елементи.**

Счетоводното отчитане на разходите по икономически елементи се реализира чрез сметките от Група 60*Разходи по икономически елементи*:

Сметка 601 *Разходи за материали*

Сметка 602 *Разходи за външни услуги*

Сметка 603 *Разходи за амортизация*

Сметка 604 *Разходи за заплати*

Сметка 605 *Разходи за осигуровки*

Сметка 606 *Разходи за данъци, такси и други подобни плащания*

Сметка 607 *Разходи за провизии*

Сметка 608 *Разходи от последващи оценки на активи*

Сметка 609 *Други разходи*

Сметките от Група 60 *Разходи по икономически елементи* са операционни. Те се използват с характер на активни сметки и са типични за всички предприятия, независимо от предмета на дейността им – промишлена, земеделска, търговска – и формата на собственост – държавна, кооперативна, еднолична, колективна. Всяка от посочените счетоводни сметки се води по чисти обороти, т.е. дебитира се и се кредитира с една и съща сума. (Ето защо при корекции (намаляване) на сумата на направените разходи се записва „сторно“, вместо обратно счетоводно записване, например: за изписаните от склада, но неупотребени до края на отчетния период материали, се съставя сторнировъчна (с отрицателни стойности) статия: Дебит сметка 601 *Разходи за материали*, Кредит сметка 302 *Материали*.)

Сметките от Група 60*Разходи по икономически елементи*се приключват чрез записване по предназначение на отчетените по тях разходи. При това разходите за материали, външни услуги, амортизация, заплати и други се отнасят към дейността, в която са извършени. Това счетоводно записване може да се осъществи или текущо – веднага след отчитане на разходите по икономически елементи, отразяването им и по дейности, или периодично – текущо отчитане на разходите по икономически елементи и чак в края на отчетния период – записване по дейности. В практиката се предпочита текущото отразяване на разходите както по икономически елементи, така и по дейности.

По-често използваните счетоводни записвания на разходите по икономически елементи са:

* ***Счетоводно отчитане на разходите за материали***

За отразяване на изразходваните материали съгласно икономическата им същност се съставя следната статия:

Дебит Сметка 601 *Разходи за материали*

Кредит Сметка 302 *Материали*

Всички изразходвани материали в предприятието се записват по дебита на сметка 601. (Вместо Сметка 302 *Материали* се допуска кредитиране на Сметка 301 *Доставки*. Тази възможност се използва в случаите, когато доставените материали не се заприходяват в склада, а се разходват едновременно с доставката. Възможно е също кредитиране на Сметка 303 *Продукция* – когато като материал се използва произведената от самото предприятие продукция.) Допуска се и кредитиране на Сметка 401 *Доставчици*, Сметка 501 *Каса*, Сметка 503 *Разплащателна сметка*.)

След отчитане на разходите за материали по дебита на едноименната Сметка 601, следва записването им по предназначение чрез сметките от Група 61 Р*азходи за дейността* – за основна дейност, за спомагателна дейност, за организация и управление, за продажби:

Дебит Сметка 611 *Разходи за основна дейност* (или *С*метка 612 *Разходи за спомагателна дейност* или Сметка 614 *Административни разходи* или Сметка 615 *Разходи за продажба на продукция)*

Кредит сметка 601 *Разходи за материали*

* ***Счетоводно отчитане на външни услуги***

За отразяване на разходите за услуги, извършени от външни спрямо предприятието лица, се съставя счетоводната статия:

Дебит сметка 602 *Разходи за външни услуги*

Кредит сметка 503 Разплащателна сметка (или *С*метка 501 *Каса* или Сметка 401 *Доставчици*)

Ако извършителят на външната услуга е регистриран по ЗДДС, то по сделката се дължи Данък върху добавената стойност (ДДС). За отразяване на този данък се дебитира Сметка 453 *Разчети за ДДС*, аналитична сметка 4531 *Начислен данък за покупките*:

Дебит сметка 602 *Разходи за външни услуги*

Дебит сметка 453 *Разчети за ДДС*

 Аналитична сметка 4531 *Начислен данък за покупките*

Кредит сметка 503 *Разплащателна сметка* (или *С*метка 501 *Каса* или Сметка 401 *Доставчици*)

След отчитане на разходите за външни услуги по дебита на едноименната Сметка 602, следва записването им по предназначение чрез сметките от Група 61 Р*азходи за дейността* – за основна дейност, за спомагателна дейност, за организация и управление, за продажби:

Дебит Сметка 611 *Разходи за основна дейност* (или *С*метка 612 *Разходи за спомагателна дейност* или Сметка 614 *Административни разходи* или Сметка 615 *Разходи за продажба на продукция)*

Кредит сметка 602 *Разходи за външни услуги*

* ***Счетоводно отчитане на разходите за амортизации***

Амортизацията на дълготрайните активи, собственост на предприятието, се отчита чрез следната счетоводна статия:

Дебит Сметка 603 *Разходи за амортизация*

Кредит Сметка 241 *Амортизация на Дълготрайни материални активи* (или Сметка 242 *Амортизация на Дълготрайни нематериални активи*)

За отразяване по предназначение на вече записаната по дебита на Сметка 603 амортизация се съставя статията:

Дебит Сметка 611 *Разходи за основна дейност* (или *С*метка 612 *Разходи за спомагателна дейност* или Сметка 614 *Административни разходи* или Сметка 615 *Разходи за продажба на продукция)*

Кредит сметка 603 *Разходи за амортизация*

* ***Счетоводно отчитане на разходите за заплати***

За счетоводно отчитане на разходите за заплати се съставя следната статия:

Дебит сметка 604 *Разходи за заплати*

Кредит сметка 421 *Персонал*

Текущо или в края на отчетния период разходите за заплати, записани по дебита на счетоводната Сметка 604, се отразяват по предназначение:

Дебит Сметка 611 *Разходи за основна дейност* (или *С*метка 612 *Разходи за спомагателна дейност* или Сметка 614 *Административни разходи* или Сметка 615 *Разходи за продажба на продукция)*

Кредит сметка 604 *Разходи за заплати*

* ***Счетоводно отчитане на разходите за осигуровки***

Разходите за осигуровки имат едноелементна икономическа същност и разнообразно целево предназначение. Затова към Сметка 605*Разходи за осигуровки* се налага организиране на подходяща аналитична отчетност:

-Сметка 6051*Начислени суми за фонд „Пенсии*“

- Сметка 6052*Начислени суми за фонд „Трудова злополука и проф. болест“*

*-* Сметка 6053*Начислени суми за фонд „Общо заболяване и майчинство“*

- Сметка 6054*Начислени суми за фонд „Безработица“*

- Сметка 6055*Начислени суми за здравно осигуряване*

- Сметка 6056*Начислени суми за допълн. задължително пенсионно осигуряване*

- Сметка 6057 *Начислени суми за допълн. доброволно пенсионно осигуряване*

- Сметка 6058*Начислени суми за социални надбавки и помощи на персонала*

-Сметка 6059 *Начислени суми за временна нетрудоспособност на персонала*

Разходите за осигуровки се записват при възникването им със статията:

Дебит Сметка 605 *Разходи за осигуровки*

Кредит Сметка 461 *Разчети с НОИ*

Кредит Сметка 463 *Разчети за здравно осигуряване*

Кредит Сметка 464 *Разчети за еднократни помощи и детски надбавки*

Кредит Сметка 469 *Други разчети с осигурители*

Текущо или в края на отчетния период разходите за осигуровки, записани по дебита на счетоводна Сметка 605, се отразяват по предназначение:

Дебит Сметка 611 *Разходи за основна дейност* (или *С*метка 612 *Разходи за спомагателна дейност* или Сметка 614 *Административни разходи* или Сметка 615 *Разходи за продажба на продукция)*

Кредит сметка 605 *Разходи за осигуровки*

* ***Счетоводно отчитане на разходите за данъци, такси и други подобни плащания***

Разходите за данъци, такси и други подобни плащания се извършват съгласно нормативните предписания. Такива разходи са: данък върху недвижимите имоти, данък върху превозните средства, такси за битови отпадъци, такси за ползване на пазари, тържища, тротоари, такси за административни услуги и други такси към държавната администрация; данъци по чл. 204 от ЗКПО[[4]](#footnote-4).

За счетоводно отчитане на възникването на разходите за данъци, такси и други подобни плащания се съставя статията:

Дебит Сметка 606 *Разходи за данъци, такси и други подобни плащания*

Кредит Сметка 451 *Разчети с общините* (или Сметка 459 *Други разчети с бюджета и ведомства*)

Текущо или в края на отчетния период разходите, отчетени по дебита на Сметка 606, се записват по предназначение:

Дебит Сметка 611 *Разходи за основна дейност* (или *С*метка 612 *Разходи за спомагателна дейност* или Сметка 614 *Административни разходи* или Сметка 615 *Разходи за продажба на продукция)*

Кредит сметка 606 *Разходи за данъци, такси и други подобни плащания*

* ***Счетоводно отчитане на разходите за провизии***

Разходите за провизии възникват при поемане на задължения с неопределена срочност и сума (например предприятие извършва продажби, като в договорите, регламентиращи тази дейност, се съдържа клауза, според която продавачът се задължава да обезщети клиентите си срещу всички възникнали дефекти през определен срок). Тези разходи зависят от вида на стоката, която се покупко-продава, от нейното качество и от продължителността на гаранционния срок. Те са значими в предприятия, които произвеждат и търгуват със стоки с дълготрайна употреба и ниско качество. За счетоводно отчитане на възникването на разходите за провизии се съставя следната статия:

Дебит Сметка 607 *Разходи за провизии*

Кредит Сметка 499 *Други кредитори*

Аналитична сметка 4991 *Провизии, признати като пасиви*

При отнасяне по предназначение на разходите за провизии се съставя счетоводната статия:

Дебит Сметка 611 *Разходи за основна дейност* (или *С*метка 612 *Разходи за спомагателна дейност* или Сметка 614 *Административни разходи* или Сметка 615 *Разходи за продажба на продукция)*

Кредит сметка 607 *Разходи за провизии*

При отнасяне в приход на по-рано създадени провизии се съставя записването:

Дебит сметка 499 *Други кредитори*

Аналитична сметка 4991 *Провизии, признати като пасиви*

Кредит Сметка 709 *Други приходи от дейността*

* ***Счетоводно отчитане на разходите от последващи оценки на активи***

Тезиразходи възникват при превишение на отчетната стойност на активите над тяхната възстановима стойност. (Възстановимата стойност на даден актив е по-голямата измежду нетната му реализуема стойност и стойността в употреба). За счетоводно отразяване на разходите за последващи оценки на активи се съставя следната статия:

Дебит Сметка 608 *Разходи за последващи оценки на активи*

Кредит Сметка 302 *Материали* или друга сметка за активи

За отнасяне по предназначение на разходите за последващи оценки на активи се записва:

Дебит Сметка 611 *Разходи за основна дейност* (или *С*метка 612 *Разходи за спомагателна дейност* или Сметка 614 *Административни разходи* или Сметка 615 *Разходи за продажба на продукция)*

Кредит Сметка 608 *Разходи за последващи оценки на активи*

При възстановяване на разходи от последващи оценки на активи – възстановяването е до размера на по-рано отчетените разходи от последващи оценки, а записването е:

Дебит Сметка 302 *Материали*

Кредит Сметка 709 *Други приходи от дейността*

* ***Счетоводно отчитане на други разходи***

„Други“ разходи са разходите, извършени за служебни пътувания и командировки, изложби и панаири, стипендии на учащи се, непризнат при данъчна проверка данъчен кредит, липси и брак на материали, продукция и стоки за сметка на предприятието. За счетоводно отчитане на възникването на други разходи се съставя статията:

Дебит Сметка 609 *Други разходи*

Кредит Сметка 501 *Каса* (или *С*метка 501 *Каса* или Сметка 401 *Доставчици*)

За отнасяне по предназначение на други разходи се съставя счетоводната статия:

Дебит Сметка 611 *Разходи за основна дейност* (или *С*метка 612 *Разходи за спомагателна дейност* или Сметка 614 *Административни разходи* или Сметка 615 *Разходи за продажба на продукция)*

Кредит Сметка 609 *Други разходи*

**II Счетоводно отчитане на разходите по дейности.**

Счетоводното отчитане на разходите по дейности се извършва чрез сметките от Група 61*Разходи за дейността*:

Сметка 611 *Разходи за основна дейност*

Сметка 612 *Разходи за спомагателна дейност*

Сметка 613 *Разходи за придобиване на дълготрайни активи*

Сметка 614 *Административни разходи*

Сметка 615 *Разходи за продажба на продукция*

* ***Счетоводно отчитане на разходите за основна дейност***

Основна е дейността, която определя функционалното предназначение на предприятието. Тя може да не е една-единствена, т. е. предприятието може да извършва две или повече основни дейности. Сред всички тях обаче една е водещата. Именно тя определя стопанския профил – производство, търговия – на предприятието. За счетоводно отчитане на основната дейност, независимо от нейния характер, се използва Сметка 611 *Разходи за основна дейност*. Препоръчва се в предприятията с една основна дейност наименованието на Сметка 611 да съответства на икономическия профил на тази основна дейност – например Разходи за промишлена дейност, Разходи за земеделска дейност, Разходи за търговска дейност. В предприятията с многообразни основни дейности Сметка 611 *Разходи за основна дейност* се води със съответна аналитична отчетност, например: Сметка 6111 *Разходи за промишлена дейност*, Сметка 6112 *Разходи за земеделска дейност*, Сметка 6113 *Разходи за търговска дейност* и други. По дебита на Сметка 611 *Разходи за основна дейност* се записват (текущо или в края на отчетния период) всички разходи, по-рано отразени по икономически елементи (т. е. по сметките от Група 60 *Разходи по икономически елементи*):

Дебит Сметка 611 *Разходи за основна дейност*

Кредит Сметка 601 *Разходи за материали*

Кредит Сметка 602 *Разходи за външни услуги*

Кредит Сметка 603 *Разходи за амортизация*

Кредит Сметка 604 *Разходи за заплати*

Кредит Сметка 605 *Разходи за осигуровки*

Кредит Сметка 606 *Разходи за данъци, такси и други подобни плащания*

Кредит Сметка 607 *Разходи за провизии*

Кредит Сметка 608 *Разходи от последващи оценки на активи*

Кредит Сметка 609 *Други разходи*

Величината на дебитния оборот на Сметка 611 *Разходи за основна дейност* се използва като своеобразен инструмент за оценка на т. нар. съкратена себестойност. С тази оценка се заприходява в склада произведената готова продукция:

Дебит Сметка 303 *Продукция*

Кредит Сметка 611 *Разходи за основна дейност*

Наличието на крайното салдо на Сметка 611*Разходи за основна дейност* в производствените предприятия се третира като показател за сумата на незавършеното производство; в търговските предприятия споменатото крайното салдо създава информация за разходите по обекти (които разходи в края на отчетния период се прехвърлят по дебита на Сметка 702 *Приходи от продажби на стоки*).

За повече детайлност към Сметка 611*Разходи за основна дейност* се препоръчва откриване и водене на аналитични сметки за отчитане на:

а) основни производствени разходи – тези разходи са непосредствено свързани с производствения процес и без тяхното реализиране произвеждането на продукция е невъзможно; те се наричат също технологични разходи и обикновено заемат най-голям дял в себестойността на продукцията;

б) общопроизводствени разходи – тези разходи се извършват във връзка с организацията, управлението и отчитането на дейността на предприятието; те не участват пряко в създаването на стойност, но се включват в себестойността на произведената продукция; общопроизводствените разходи се групират на:

 б.1) постоянни общопроизводствени разходи – те са със сравнително постоянен размер спрямо обема на производството – например разходи за заплати и осугуровки на управленския персонал, за амортизация и за данък сгради на производствената сграда и други

б.2) променливи общопроизводствени разходи – те са с размер, който е в значителна степен зависим от произвеждания обем – например разходи за заетите спомагателни работници, разходи за осветление, отопление, и други.

Сметка 611 *Разходи за основна дейност* се приключва в края на отчетния период. Евентуално крайно салдо по нея се записва в Счетоводния баланс, в раздел Разходи за бъдещи периоди.

* ***Счетоводно отчитане на разходите за спомагателна дейност***

Спомагателни дейности са извършват с цел създаване на условия и предпоставки за реализиране на основната дейност. Те се осъществяват в непосредствена връзка с дейността, представляваща главно функционално предназначение на предприятието, и се състоят обикновено в оказване на услуги, произвеждане на резервни части, принадлежности и др. под. Спомагателните дейности не са еднакви в предприятията от отделните отрасли. В промишлените предприятия като спомагателна дейност се определя функционирането на електро- и парови станции, на ремонтни цехове и транспортни звена; в земеделските предприятия – на ремонтна работилница, на автотранспорт и работен добитък.

За счетоводно отчитане на разходите за спомагателна дейност се използва Сметка 612*Разходи за спомагателна дейност*. Тази сметка е калкулационна. По нейния дебит се записват направените разходи в спомагателната дейност – тези разходи са отчетени по-рано по сметките от Група 60 *Разходи по икономически елементи:*

Дебит Сметка 612 *Разходи за спомагателна дейност*

Кредит Сметка 601 *Разходи за материали*

Кредит Сметка 602 *Разходи за външни услуги*

Кредит Сметка 603 *Разходи за амортизация*

Кредит Сметка 604 *Разходи за заплати*

Кредит Сметка 605 *Разходи за осигуровки*

Кредит Сметка 606 *Разходи за данъци, такси и други подобни плащания*

Кредит Сметка 607 *Разходи за провизии*

Кредит Сметка 608 *Разходи от последващи оценки на активи*

Кредит Сметка 609 *Други разходи*

Произведените в спомагателната дейност материали или продукти се отчитат в счетоводството:

Дебит Сметка 302 *Материали*[[5]](#footnote-5) (или Дебит Сметка 303 *Продукция*[[6]](#footnote-6))

Кредит Сметка 612 *Разходи за спомагателна дейност*

За счетоводно отчитане на осъществяването на услуга от спомагателната дейност на основната се съставя статията:

Дебит Сметка 611 *Разходи за основна дейност*

Кредит Сметка 612 *Разходи за спомагателна дейност*

При две или повече спомагателни дейност е възможно взаимно потребление на техни продукти или услуги. Тази дейност се записва счетоводно по следния начин:

Дебит Сметка 612 *Разходи за спомагателна дейност*

 Аналитична сметка *Разходи за спомагателна дейност* „........“

Кредит Сметка 612 *Разходи за спомагателна дейност*

 Аналитична сметка *Разходи за спомагателна дейност* „........“

Сметка 612 *Разходи за спомагателна дейност* се приключва в края на отчетния период. Евентулано крайно салдо по нея ще показва разходите за бъдещи периоди, напраевени в спомагателната дейност.

* ***Счетоводно отчитане на административните разходи***

Административните разходи се извършват по повод на управлението на предприятието. Те са свързани с организацията и ръководството и в този смисъл представляват непреки разходи.

За счетоводно отчитане на административните разходи се използва Сметка 614*Административни разходи*. Тази сметка е събирателно-разпределителна, а воденето й предполага използване на подходяща аналитичност – например, аналитично отчитане на административните разходи по икономически елементи (за заплати, за осигуровки, за амортизация, за командировки и други).

Всички административни разходи се отчитат, първо, по „произход“ (т. е. чрез сметките от Група 60 *Разходи по икономически елементи*) и, второ, по „предназначение“ (т. е. чрез Сметка 614 *Административни разходи* ). Така след отразяване на разходите за материали, амортизация, заплати, осигуровки и други по дебита на сметките от Група 60, формираната себестойност се отнася по Сметка 614*Адмиистративни разходи***:**

Дебит Сметка 614 *Административни разходи*

Кредит Сметка 601 *Разходи за материали*

Кредит Сметка 602 *Разходи за външни услуги*

Кредит Сметка 603 *Разходи за амортизация*

Кредит Сметка 604 *Разходи за заплати*

Кредит Сметка 605 *Разходи за осигуровки*

Кредит Сметка 606 *Разходи за данъци, такси и други подобни плащания*

Кредит Сметка 607 *Разходи за провизии*

Кредит Сметка 608 *Разходи от последващи оценки на активи*

Кредит Сметка 609 *Други разходи*

Сумата на административните разходи участва при формиране на пълната себестойност на произведената продукция. За тази цел величината на разходи, записани по Сметка 614 *Административни разходи***,** се разпределят по избрана база към произведената продукция. Като подходяща база може да се предложи сумата на материалните разходи за единица продукт, разходите за заплати в основната дейност за единица продукт, величината на себестойността (има се предвид съкратената себестойност – тя се формира само от основните производствени разходи) на произведената продукция/ оказаните услуги.

За отнасяне на административните разходи към себестойността на произведената продукция/ оказаните услуги се съставя счетоводната статия:

Дебит Сметка от група 70 *Приходи от продажби*

Кредит Сметка 614 *Административни разходи*

Сметка 614 *Административни разходи* се приключва в края на отчетния период.

* ***Счетоводно отчитане на разходите за продажба на продукция***

Разходите за продажба на продукция се извършват на последния етап на оборота на капитала. Най-често такива са разходите за амбалаж и опаковка, за транспорт, товаро-разтоварна дейност, съхраняване на продукция в складове извън предприятието, реклама, изложби и панаири и други. За счетоводно отчитане на разходите по продажба се използва Сметка 615 *Разходи по продажба на продукция*. Тя е събирателно-разпределителна сметка – дебитира се със сумата на търговските разходи, отразени предварително по икономически елементи, и се кредитира с общата величина на разходите по продажба. Като елемент на пълната себестойност на произведената продукция, разходите по продажби се разпределят на определена база към всяка единица продукция. За отнасяне посочените разходи към пълната себестойност на продукцията се дебитира Сметка 701 *Приходи от продажби на продукция* или Сметка 702 *Приходи от продажби на услуги*, а се кредитира Сметка 615 *Разходи по продажба на продукция*.

Сметка 615 Разходи по продажби на продукция се приключва в края на всеки отчетен период.

Информацията за разходите по икономически елементи и по дейности се обобщава в Отчета за доходите/ Отчета за приходите и разходите.

1. Текущо начисляване – приходите и разходите от сделки се признават към момента на тяхното настъпване, а не към момента на получаване, респ. плащане на парични средствата [↑](#footnote-ref-1)
2. Съпоставимост – приходите се отразяват в резултата за отчетния период, през който са отчетени разходите, направени във връзка с получените приходи; разходите се отразяват в резултата за отчетния период, през който се черпи изгода от получените приходи [↑](#footnote-ref-2)
3. Предпазливост – отчитане на всички предполагаеми рискове и евентуални загуби; изисква се признаване на разходите незабавно, когато възникнат основания за това, а на приходите – когато бъдат реализирани [↑](#footnote-ref-3)
4. Чл. 204 от ЗКПО регламентира данъчното облагане с т. нар. алтернативен данък – този данък се налага върху представителните разходи, свързани с дейността, социалните разходи, предоставени в натура на работници и служители, разходите за ваучери за храна, разходите по експлоатация на превозни средства, когато с последните се осъществява управленска дейност [↑](#footnote-ref-4)
5. Сметка 302 Материали се дебитира при производство на материали, предназначени за основната дейност; тези материали при разходването им не трябва да се отчитат по Сметка 601 Разходи за материали, тъй като по този начин ще се получава двойно отчитане на едни и същи разходи за материали – веднъж, при разходването им за спомагателната дейност и втори път, при разходването им в основната [↑](#footnote-ref-5)
6. Сметка 303 Продукция се дебитира при производство на резервни части, инструменти, принадлежности, които са предназначени за продажба [↑](#footnote-ref-6)